DECRETO 74/2004, do 25 de marzo, polo que se lle concede autorización ao Centro de Estudos Superiores Universitarios de Galicia, Cesuga, S.L.-University College Dublin, para implantar os estudos correspondentes ao título Bachelor of Architecture, conducente á obtención de títulos non homologados cos do sistema educativo español.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 13/04/2004

A Constitución española do 27 de decembro de 1978 (BOE do 29 de decembro), no seu artigo 27.6º, recoñécelles ás persoas físicas e xurídicas a liberdade de creación de centros docentes dentro do respecto aos principios constitucionais.
Polo que afecta os estudos universitarios, regúlase esta materia na Lei orgánica 6/2001, do 21 de decembro, de universidades, e no Real decreto 557/1991, do 12 de abril (BOE nº 95, do 20 de abril), desenvolvido pola Orde do 26 de maio de 1993 (BOE nº 130, do 1 de xuño).
No ámbito autonómico esta materia está regulada no Decreto 259/1994, do 29 de xullo (DOG do 16 de agosto), polo que se establece o procedemento para creación e recoñecemento de universidades, centros universitarios e autorizacións de estudos na Comunidade Autónoma de Galicia.
Polo Decreto 241/1995, do 28 de xullo (DOG do 18 de agosto), concedéuselle autorización á entidade promotora Centro de Estudos Superiores Universitarios de Galicia (Cesuga, S.L.), para implantar os estudos correspondentes ao título Bachelor of Commerce conforme o sistema vixente noutro país e conducente á obtención de títulos non homologados cos do sistema educativo español.
Polo Decreto 60/1997, do 14 de marzo (DOG do 25 de marzo), concedeuse autorización de establecemento en Galicia como centro estranxeiro universitario adscrito á Universidade de Dublín á sociedade de responsabilidade limitada, Centro de Estudos Superiores Universitarios de Galicia (Cesuga, S.L.), identificándose para todos os efectos o centro como Centro de Estudos Superiores Universitarios de Galicia, Cesuga, S.L.-University College Dublin.
Polas ordes do 17 de outubro de 1995 (DOG do 25 de outubro); do 5 de decembro de 1996 (DOG do 18 de decembro); do 9 de decembro de 1997 (DOG do 24 de decembro) e do 4 de novembro de 1998 (DOG do 27 de novembro), concedéuselle autorización ao citado centro para a efectiva impartición do 1º, 2º, 3º e 4º curso correspondentes ao Bachelor of Commerce.
Agora, con este decreto concédeselle autorización ao Centro de Estudos Superiores Universitarios de Galicia, Cesuga, S.L.-University College Dublin para implantar os estudos correspondentes ao título Bachelor of Architecture, conducente á obtención de títulos non homologados cos do sistema educativo español.
Para conceder a autorización para implantar estes estudos, comprobouse que o expediente presentado polo Centro de Estudos Superiores Universitarios de Galicia, Cesuga, S.L.-University College Dublin, cumpre os requisitos precisos exixidos polo Decreto 259/1994, do 29 de xullo, comprobándose, en particular, que o citado centro garante e xustifica eses requisitos e os niveis de calidade exixibles respecto da ratio profesor/alumno, dos espazos, e da continuidade dos estudos, comprometéndose a achegar antes do comezo do curso, cada ano, a relación do profesorado cos requisitos exixibles, sendo posible, por tanto, considerar que o nivel de cumprimento neste expediente é suficiente para os efectos de conceder a autorización para implantar os estudos solicitados.
Por todo isto, de conformidade co disposto no artigo 86 da Lei orgánica 6/2001, de universidades, e no artigo 5, letra m) da Lei 2/2003, do 22 de maio, do Consello Galego de Universidades, co informe do Consello Galego de Universidades, en uso
das atribucións conferidas pola Lei 1/1983, do 22 de febreiro (DOG nº 23, do 21 de marzo), reguladora da Xunta e do seu presidente, modificada pola Lei 11/1988, do 20 de outubro (DOG nº 208, do 28 de outubro), por proposta do conselleiro de Educación e Ordenación Universitaria, e logo de deliberación do Consello da Xunta de Galicia na súa reunión do día vintecinco de marzo de dous mil catro,
DISPOÑO:
Artigo 1º.-Autorización de implantación de estudos.
Concédeselle autorización ao Centro de Estudos Superiores Universitarios de Galicia, Cesuga, S.L.-University College Dublin, domiciliado en rúa Feáns nº 152 da Coruña, para que ao abeiro do Decreto 259/1994, do 29 de xullo, de acordo co convenio de compromiso académico asinado polo citado centro coa University College Dublin, National University of Ireland, Dublín, se implanten desde o curso 2004-2005, na cidade da Coruña e dentro dos locais establecidos para o efecto no domicilio do centro, os estudos correspondentes ao título Bachelor of Architecture, cun título intermedio de Bachelor of Sciencie (Architectural Science) ao finalizar o primeiro ciclo e un ano de prácticas nun estudo de arquitectura, conforme o sistema educativo vixente noutro país e que conduce á obtención de títulos superiores non homologados academicamente cos títulos universitarios do sistema educativo español.
Artigo 2º.-Validez dos estudos.
Tal como consta no convenio de compromiso académico asinado entre o Centro de Estudos Superiores Universitarios de Galicia, Cesuga, S.L.-University College Dublin e a University College Dublin, National University of Ireland, Dublín, os estudos autorizados terán a validez académica da citada universidade. O título de Bachelor of Architecture que se obteña non terá nin o carácter oficial nin a validez en todo o territorio nacional que o artigo 34 da Lei orgánica 6/2001, do 21 de decembro, de universidades, lles atribúe aos títulos universitarios españois establecidos polo Goberno, ben pola súa propia iniciativa, logo de informe do Consello de Coordinación Universitaria, ou a proposta dese consello.
Artigo 3º.-Implantación progresiva e efectiva impartición.
A efectiva impartición do primeiro e dos sucesivos cursos dos que constan os estudos aos que se refire o artigo 1º deste decreto exixirá antes do comezo do respectivo curso a autorización correspondente mediante orde da Consellería de Educación e Ordenación Universitaria.
Para este fin, o centro deberá xustificar e especificar previamente, ante a consellería, a contratación de profesores mantendo as ratios de calidade e de profesor/alumno a que se comprometeu no expe-
diente así como os requisitos relativos aos espazos. A implantación dos cursos farase progresivamente, ano a ano.
Artigo 4º.-Tempo de funcionamento.
O Centro de Estudos Superiores Universitarios de Galicia, Cesuga, S.L.-University College Dublin, deberá manter en funcionamento o programa de estudos aprobado pola University College Dublin, National University of Ireland, Dublín, polo menos durante o período mínimo necesario que permita rematar os seus estudos aos alumnos que, con aproveitamento normal, iniciaran o Bachelor of Architecture ao abeiro desta autorización.
Artigo 5º.-Inspección.
1. Para os efectos previstos no artigo 31 do Estatuto de autonomía de Galicia, aprobado pola Lei orgánica 1/1981, do 6 de abril, no artigo 86 da Lei orgánica 6/2001, do 21 de decembro, de universidades, e nos artigos 3 e 4 da Lei 7/2001, do 2 de xullo, de control en materia de creación e recoñecemento de universidades, centros universitarios e autorización de estudos na Comunidade Autónoma de Galicia, a Consellería de Educación e Ordenación Universitaria inspeccionará o cumprimento, por parte do Centro de Estudos Superiores Universitarios de Galicia, Cesuga, S.L.-University College Dublin, das normas que sexan de aplicación e das obrigas que teñen que asumir.
2. O Centro de Estudos Superiores Universitarios de Galicia, Cesuga, S.L.-University College Dublin, colaborará cos órganos competentes da devandita consellería na tarefa de inspección, facilitando a documentación e o acceso ás súas instalacións que lle sexan requiridos.
3. O Centro de Estudos Superiores Universitarios de Galicia, Cesuga, S.L.-University College Dublin, comunicará e solicitará da Consellería de Educación e Ordenación Universitaria a autorización para todas cantas modificacións puidesen producirse respecto dos estudos autorizados, nas normas de organización e funcionamento ou na súa situación patrimonial, respecto do establecido no expediente de solicitude. Asemade, o centro comunicará a regulamentación específica de bolsas de investigación e o estudo que poña en marcha.
4. O Centro de Estudos Superiores Universitarios de Galicia, Cesuga, S.L.-University College Dublin, garantirá que os estudantes que se matriculen nos estudos conducentes ao título Bachelor of Architecture dispoñan dunha correcta información sobre as ensinanzas e títulos aos que poden acceder.
Disposicións derradeiras
Primeira.-Autorízase o conselleiro de Educación e Ordenación Universitaria para que dicte as disposicións necesarias para o desenvolvemento do presente decreto.
Segunda.-Este decreto entrará en vigor ao día seguinte da súa publicación no Diario Oficial de Galicia.
Santiago de Compostela, vintecinco de marzo de dous mil catro.
Manuel Fraga Iribarne
Presidente
Celso Currás Fernández
Conselleiro de Educación e Ordenación Universitaria